НАРОДНО ЧИТАЛИЩЕ „ИЗГРЕВ 1909” – ГР. БУРГАС

**ГОДИШЕН ДОКЛАД ЗА ДЕЙНОСТТА – 2023 година**

 СЪДЪРЖАНИЕ

 1. Основание

 2. За организацията

 3. Основни дейности

 3.1. Библиотечно-информационно обслужване

 3.2. Екологично-просветна дейност

 3.3. Промоция на здравословен начин на живот

 3.4. Любителско творчество

 4. Културен календар

 5. Човешки и финансови ресурси

6. Материална база

 1. Настоящият отчет е изработен на основание чл.26a, ал.4 от Закона за народните читалища и чл.19, ал.2, т.4 от Устава на народно читалище „Изгрев 1909”- Бургас. Съдържа обща информация за читалището, дейността и финансовото състояние за периода от 01.01.2023 г. до 31.12.2023 г.

 2. Народно читалище „Изгрев 1909”, гр. Бургас е сдружение с нестопанска цел, вписано в Регистъра на юридическите лица с нестопанска цел под № 112, ф.д. 2687 по описа за 1997 г. на Бургаски окръжен съд.

 В регистъра на Министерството на културата е вписано под № 280.

 Читалищните членове са 155 физически лица.

 Читалищното настоятелство е 7-членно с Председател Даниела Тодорова и членове: Антоанета Димчева, Билян Добрев, Кирил Бедев, Николай Андонов, Станислав Стоянов и Христина Струменлиева.

 Проверителната комисия е тричленна: Йовка Янева, Калина Атанасова и Таня Стоянова.

Щатен екип: Кристина Атанасова – секретар, Донка Костадинова и Албена Караиванова – библиотекари, Валентина Тодорова – художествен ръководител.

Счетоводното обслужване се извършва от „Албисчет” ЕООД, представлявано от Албена Ганева.

 Читалище „Изгрев 1909” осъществява дейността си на територията на два жилищни комплекса - „Изгрев” и „Зорница”, с население около 40 000 души. Районът е с изградена инфраструктура – училища, детски градини, места за отдих и спорт, търговски обекти и др. Построени са и продължават да се строят нови жилищни кооперации.

 Двата комплекса са в непосредствена близост до северния вход на морската градина. Имат удобна транспортна връзка с централната градска част и другите жилищни райони на града. Всичко това прави двата комплекса предпочитано място за живеене.

 Районът е демографски динамичен, социално разнороден и включва всички възрастови групи.

 Мисия: да съхрани и развива добрата традиция в условията на урбанизация и да утвърди един голям и демографски динамичен Бургаски район като социално и културно пространство със своя идентичност; да сближава и активира семействата, домакинствата и институциите на принципа на обща кауза и споделени ценности.

 Основната цел – задоволяване културно-просветните и информационни потребности на местната общност.

 **3. Основни дейности**

 Конкретните дейности се осъществяват в партньорство с Община Бургас, училищата и детските заведения в района, ЦПЛР, РБ „П.Яворов”, неправителствени организации.

Принос за успешната ни работа има и всеотдайността на десетките доброволци.

***3.1 Библиотечно-информационно обслужване***

 Преобразуването на библиотеката от място за съхраняване на библиотечни документи в динамично работеща структура за информация и услуги, предоставяни по най-модерен начин, е дългосрочна цел.

 Библиотека „Изгрев 1909” успешно съчетава традицията с модерните технологии и е обществено достъпно пространство за знания и информация, комуникация и обмен на идеи, култура и творчество. На територията на двата жилищни комплекса читалищната библиотека е единствена, която предлага достъп до фондове за всички възрастови групи, както и свободен достъп до интернет.

 Основните библиотечни процеси са автоматизирани. Работим с 6 модула на специализираната библиотечна програма „АБ”: класификатори (базисен модул), обработка на книги, електронен каталог, заемна служба (читатели), аналитична обработка на статии (електронна картотека), приемане данни (зареждане на данни от други библиотеки) – опция.

 В края на 2023 година фондът на библиотеката наброява 33 777 библиотечни документа на стойност 138 580 лева от всички отрасли на знанието. Отрасловата литература е 34%; художествена л-ра 49%; детска отраслова 2%; детска художествена литература 15%. Спазено е добро съотношение на художествени и отраслови библиотечни документи. Ежемесечно библиотечните колекции се обогатяват с нови традиционни /книжни/ носители на информация. През 2023 година са постъпили 885 броя библиотечни единици на стойност 12 047 лева, от тях 135 броя са закупени, а 431 броя са постъпили като дарения. Читалището участва в конкурсна сесия, обявена от Министерство на културата, по програма „Българските библиотеки – съвременни центрове за четене и информираност”. В библиотеката през 2023 г. постъпиха 316 книги на стойност 3953.76 лв.

 Дарителска кампания „Дядо Коледа е щедър” 6 декември 2023 - 6 януари 2024, провеждана за осми път, добави 41 броя нови книги на стойност 799.00 лв.

 Към 31.12.2022 г. записите в модул „Книги” на програма АБ са 18 410 записа. 54,5% от общия библиотечен фонд е и в електронен вид. Набавените библиотечни документи са обработени технически, класифицирани, сигнирани и регистрирани в инвентарна книга и КДБФ в модул „Книги”.

 От фонда на отдел „Заемна” са подменени 428 тома физически изхабени заглавия, със същите, придобити от дарения в по-добро физическо състояние.

 През отчетния период читалищната библиотека е посетена от 15 536 потребители, раздадени са 39 976 библиотечни документи и е регистрирала 1 166 нови читатели.

 През 2023 г. в срок приключи частичната инвентаризация на 10% от книжния фонд. Паралелно с частичната инвентаризация, бяха отчислени библиотечни документи, по причина остарели по съдържание и физически изхабени – 1 426 тома на стойност 337.61 лв.

 На читатели и външни потребители се предоставят различни услуги: заемане на книги за дома, ползване на справочна литература, изготвяне на тематични и информационни справки, копирни и компютърни услуги, достъп до интернет, съдействие при търсене на информация и при изготвяне и попълване на документи, информация за културни събития.

 И през 2023 поддържаме интереса на читателите към актуализираните версии на албумите „Нови книги”, „Библиотека Изгрев” и „Петъчен калейдоскоп”, които ежеседмично се публикуват на страницата ни във фейсбук.

 Поддържаме 4 компютърни конфигурации (компютър, монитор, мишка, клавиатура, слушалки, камери); 1 преносим компютър; 1 сървърна система; 3 принтера, от които 1 матричен, 1 монохромен лазерен; 1 монохромно мултифункционално устройство; 1 рутер; 1 комутатор (суич); 2 UPS устройства; 1 баркод скенер и видеонаблюдение.

 Извършват се дейности по подръжка на софтуера в библиотеката и правилното му функциониране, които включват: преизграждане и осигуряване на базите данни, поддържани в библиотеката посредством библиотечния софтуер „Автоматизирана библиотека”; администрация и сервиз на модулите на библиотечния софтуер „АБ“ и др. Масови прояви през 2023 г., свързани с четенето и книгата.

 ☞2023 Читателски клуб "МОДЕРНО" - онлайн пространство с разнообразен книжен фонд, актуализиран всеки месец, за всички, които обичат да четат и да обсъждат прочетените книги. 55 участника

 ☞6 януари **-** Обявяване на резултати от дарителска кампания „Дядо Коледа е щедър”, 8 издание и теглене на победителите. Постъпили 43 книги. Читателски абонамент за библиотека Изгрев за 2023 година – Антония Дачева, Донка Филипова, Мария Цонкова, Марийка Стаматова, Пламена Браяновска.

 ☞20 март - МАГИЯТА НА ПРИКАЗНАТА ИСТОРИЯ

Ден на разказвачите на приказки, но постепенно става по-известен като Международен ден на приказката. На 20 март гласовете на разказвачите от цял свят се обединяват, за да споделят – всеки на своя език, магията на приказната история. Организирахме събитие, посветено на приказките и техните разказвачи. В библиотека Изгрев гостуваха ученици от III a и III б клас от ОУ „Св. Кл. Охридски” и II a СУ "Йордан Йовков", 75 участника. Научиха, че където и да са се родили, приказките са събрали и съхранили житейския опит на човечеството. Така са придобили вълшебна сила – обучителна и развиваща, която им отрежда незаменима роля в социализацията на децата.

 ☞04 април - ДЕЦАТА И КНИГИТЕ - Среща с Александра Иванова

По повод 2 април – Международен ден на детската книга читалище “Изгрев 1909” в партньорство с издателство “Либра Скорп” представи книгата "Просякът и Палето” на младата бургаска авторка Александра Иванова. Срещата се проведе с ученици от трети и четвърти клас в Музикалната къща на СУ „Д. Чинтулов” и четвърти А и Б клас в актовата зала на СУ „Й. Йовков”.

В програмата: Конкурс и изложба на рисунки „Моето пале”, театрално представяне на образа на просяка от Антония Колева, Вокално - театрална студия „Изгрев”. 110 участника

 ☞ВРЕМЕ ЗА ЧЕТЕНЕ 2023– Представяме „Утрини” на Стоя Винар

На 11 април от 18.00 часа читалище “Изгрев 1909” в партньорство с издателство “Либра Скорп” представи новата книга с поезия „Утрини” с автор Стоя Винар. В зала „П. Дубарова” на КЦ „Морско Казино” за публиката звучаха авторски стихове, на рояла бе талантливата пианистка Яна Маринова, изложени бяха ескизи на Йордан Маринов, поместени и на страниците на стихосбирката. За да представят Стоя Винар на литературната сцена се качиха поетесите Петя Александрова и Яна Вълчева и актьори от младежката група на ТШ „Талантино”. 70 участника

 ☞Месец май 2023 **-** Рекламна лятна кампания на библиотека Изгрев и включване в XVII Национална библиотечна седмица под надслов „УСТОЙЧИВИ БИБЛИОТЕКИ ЗА УСТОЙЧИВО РАЗВИТИЕ” 9-16 МАЙ 2023, организирана от ББИА в партньорство с Фондация „Глобални библиотеки – България“.

В рамките на XVII Национална библиотечна седмица под надслов „Устойчиви библиотеки за устойчиво общество“ от 9 до 16 май 2023 г. екипът на библиотеката на НЧ „Изгрев 1909” провежда „Децата и книгите” с учениците от първи клас на ОУ „Г. Бенковски”, ОУ „Св. Кл. Охридски”, СУ „Й. Йовков”, СУ „Д. Чинтулов”. В програмата - представяне на видеотрейлър на детска книга, запознаване с библиотека Изгрев, представяне на приказна история, снимане в забавна фотосесия с аксесоари от проекта "Формула за щастие". 300 участника

09 май - Среща с 1 а, 1 б, 1в клас. Посещение в СУ „Й. Йовков”

10 май - Среща с 1 а клас на СУ „Д. Чинтулов”.

11 май - Среща с 1 а, 1 б, 1в клас. Посещение в ОУ „Кл. Охридски”

12 май - Среща с 1 а, 1 б, 1в клас. Посещение в ОУ „Г. Бенковски”.

12 юни 2023 – финални дейности забавно-образователен проект „Формула за щастие” и конкурс „Мечта" Представяне на Мариана Константинова и книгата „Исландия – дневник на една мечта” пред ученици от пети и шести клас на СУ Д. Чинтулов, Музикалната къща ☞21 юни- 20 юли ДЕТСКА ПИСАТЕЛСКА РАБОТИЛНИЦА с ментор Боян Боев – 6 занятия. С 8 участници с награди в конкурс „Мечта”.

 ☞юли - август – септември 2023 Библиотека Изгрев на открито с кампанията ИЗГРЕВ ПАРК ЧЕТЕ.

За пета поредна година Читалище „Изгрев” Бургас провежда ИЗГРЕВ ПАРК ЧЕТЕ в прохладата на парка в комплекс "Изгрев". Обновения Парк рафт за книги е на разположение на четящите хора. Всяка седмица с книги на различна тематика. Кампанията завърши с изложба на открито, приказна викторина, забавни моменти от лятото и четенето на летните списъци.

Активно участваме със свои инициативи и дейности в националните библиотечни прояви и кампании. Включваме се в националните кампании с акцент върху книгите и четенето и Дните на отворени врати, с което популяризираме библиотеката и с дейността си допринасяме за изграждане навици за четене и интерес към книгите.

 ☞„СРЕЩА С ТВОРЦИ”.Гостуваха ни бургаски творци, които през 2023 са издали нови книги и музикални албуми.

 ☞На 07 февруари представихме един млад бургаски фантаст и неговата книга “Измерението” Александър Павлинов Иванов. Той обича литературата, пише още от студентските си години, като публикува основно в сайтове за стихотворения и разкази. Предпочитанията му са в жанра научна фантастика. Дебютната книга “Измерението” (2022) съдържа няколко научнофантастични разкази, писани през годините. Благодарим на автора, че направи своята дебютна книга част от колекциите на Библиотека Изгрев.

 ☞На 13 февруари книгата ”Афоризми” на Георги Бербенков стана част от колекциите на библиотеката. Георги Бербенков е автор на много хумористични разкази и фейлетони, афоризми, епиграми и анекдоти. "Животът е кратък! Ако си пилееш времето, още повече го съкращаваш." е посвещението на автора Георги Бербенков за читателите.
 ☞На 21 февруари в библиотека Изгрев ни гостува Александра Иванова, която дари на нашите читатели книгата си "Просякът и палето". "Надявам се повече деца да започнат да четат и ако има сред тях и пишещи, да не се притесняват да развият своя талант...
Бих се радвала, ако книжката ми ти хареса и те развълнува!” – пожела Александра на младите си читатели.

 ☞На 4 юли Константин Корадов отново зарадва читателите на библиотека Изгрев с новата си стихосбирка „Оригамите на Господ”. Едно бижу създадено от издателство „Либра скорп” очаква нашите читатели.

 ☞На 11 юли в библиотека „Изгрев” Стефанка Иванова подари книга „Лъч светлина” с автограф на читателите.

 ☞На 25 юли ни гостува Нели Арнаудова с новата си книга „Усмихни се на тъгата”.

 ☞Срещата с Боян Боев - едно хубаво начало на месец септември. А читателите ще могат да се докоснат до вълшебството на неговия талант в романа му "Последна молитва".

 ☞Кой е съвременният будител? Как изглежда, къде живее, с какво буди съвремениците си? Той е г-н Петко Господинов. Подари ни новата си книга „Световни разкази” на 1 ноември.

 ☞На 30 ноември ни гостува Стефанка Иванова-Бънкова - „Пътят на душата” и „Пътят на душата продължава ….”.

 ☞"Тази книга е дълбок поклон към фамилията от блестящи личности на моя съпруг Александър Хаджипетров.", разказа Антоанета Хаджипетрова за книгата „Хаджипетровите - родова летопис”, вече част от фонда на Библиотека Изгрев – 20 декември.

 ☞21 декември - Катя Георгиева и новата й книга „Песнички, стихотворения, гатанки” - книжка пълна с детски стихчета, песни и гатанки ще радва малките читатели на Библиотека Изгрев.

|  |  |
| --- | --- |
|  Библиотечен фонд към 31.12.2023 г. | 33777 |
| Набавени библиотечни документи през 2023 г.  | 885 |
| Отчислени библиотечни документи  | 1426 |
| Абонирани периодични издания  | 0 |
| Заети библиотечни документи  | 39976 |
| Потребители 2023 г.- читатели  | 1166 |
| Посещения 2023 г. общо  | 15536 |
| Компютъризирани работни места  | 4 |
| Технически средства: ксерокс (2), скенер (2), мултимедия –само екран (1) | 5 |

 Библиотечен персонал. Библиотеката се обслужва от двама библиотекари, с библиотечно образование, степен – бакалавър

 Работата по приоритет Библиотечно-информационно обслужване е последователна. Библиотечният фонд и отделните библиотечни колекции ежемесечно се актуализират. Читалищната библиотека има съвременен вид и функции и отговаря на потребностите на общността.

 ***3.2******Екологично-просветна дейност***

 Задачата ни е да допълваме с по-различни форми учебния процес и да съдействаме за повишаване на екологичните знания и култура на децата и младежите. Дейността осъществяваме в партньорство със сдружение „Зелени балкани” – Бургас, Българско дружество за защита на птиците, Фондация биоразнообразие и РИОСВ.

 ▪По направление „Човек и природа” се реализираха следните прояви с различни по възраст целеви групи:

 ☞1-31 октомври 2023 – Проект „Морето и децата”. По повод Международния ден на Черно море читалище „Изгрев 1909” организира седмото издание на проекта.

„Морето и децата” е съвместен проект на читалище „Изгрев 1909” с регионалните библиотеки в страната и цели да провокира мисълта на децата за бъдещето на уникалната екосистема Черно море.

Партньор на седмото издание беше РБ „Проф. Б. Цонев” гр. Ловеч. Провежда се с подкрепата на Община Бургас, Пристанище Бургас и Победа АД. Медийни партньори са БНР Бургас, вестник „Черноморски фар” и [PoligrafF.net](https://www.google.com/url?sa=t&rct=j&q=&esrc=s&source=web&cd=&cad=rja&uact=8&ved=2ahUKEwjk7OPEmPv6AhVGX_EDHVR7AEsQFnoECAkQAQ&url=https%3A%2F%2Fpoligraff.net%2F&usg=AOvVaw3_akFlkv2vvDnTxRnckaLo).

 ☞19 декември „Изненади по Коледа” е инициатива след приятелската кореспонденция и проект по повод 31 октомври – Международен ден на Черно море. Посещението на учениците от 3-ти и 4-ти клас на СУ "Д. Чинтулов" в навечерието на Рождество Христово беше, за да получат писма с картички от ученици от ОУ „В. Левски” гр. Ловеч. Коледни картички с пожелания и красиво опаковани бяха изпратени до адреса на читалището за приятелите от Бургас. Децата получиха картичките на своите връстници от град Ловеч, включиха се в Коледен куиз и поздравиха с коледни песни. Участници: 110 ученици, 10 учители, библиотекари от „Проф. Б. Цонев” гр. Ловеч.

 ☞20-22 декември - афишът за Коледна работилница за джуджета и Снежанки привлече вниманието на 10 деца, които посетиха библиотеката, за да четат приказки, напишат своя коледна история, сътворят и изпратят по Пощенската кутия за съкровени желания, писма, новогодишни късмети и снежинки”. Участници - 12 деца на възраст 7-12 години.

 ***3.3 Промоция на здравословен начин******на живот*** като понятието „здравословен начин на живот” разбираме в най-широкия му смисъл. Задачата ни е да осветляваме различни аспекти на отношението към личното и общественото здраве, необходимостта от себепознание, коректни взаимоотношения, както и възможностите за преодоляване на стреса, агресията, отричане на различното и т.н. Разширяваме контактите и партньорствата с институции, обществени организации, НПО, сдружения, съюзи и библиотеки.

 ☞27.01. Клуб за родители „Тийн зона” (6 сезон) - поредица от 5 уъркшопа с родители и психолог. Модератор Антоанета Димчева.

 Провеждат през месец в удобно за родителите време и включват психологически игри, кратки лекции, образователни филмчета, презентации, дискусии и работа в малки групи.

 ☞м. септември 2023 - 3-ти сезон за Клуб „Доброволец”. Работа с младите хора за активно гражданско участие, съобразно с потребностите им и възпитаване на социално-отговорно поведение. Проведени са поредица от срещи с доброволци от Клуба.

 ***3.4. Любителско творчество***

 ☞ м. октомври Ателие за самоделия, трети сезон. Ателието предлага разнообразна програма за творческо преживяване на всеки. Заниманията по рисуване, работата с полимерна глина и плъстенето на вълна развиват въображението, пространственото и абстрактно мислене и изграждат вкус към изкуството. Подходящо за деца от 6 годишна възраст без ограничение в горната граница. Участници: 8 - 10 деца на възраст 5-12 години.

 Във Вокално-театрална студия „Изгрев” с вокален педагог Валентина Тодорова участваха 18 деца, на възраст 5-16 г. Уроците се провеждат в оборудвана зала с пиано и музикална уредба. При изграждане на певчески репертоар участниците използват репетиционна с микрофони и озвучаване.

ВГ „ИзгревЧет@” има в репертоара си над 30 песни. ВГ„Скай“ имат модерен репертоар с песни на любими изпълнители, на английски и български език и специална хореография за всяка песен.

Изявите през 2023 включваха участия на закрити сцени, в прояви на открито, звукозаписи в студио и видеоклипове.

През лятото на 2023 г беше издаден първият музикален албум на групата, с проект, финансиран по „Фонд Култура” на Община Бургас. За да представят новия си албум Маестро Стефан Диомов и ВГ „Изгревчета” събраха успешни музикални изпълнители, изящни танцьори и прекрасни актьори. Боян Михайлов, Дани Огнянов, Богомила от „5-те сезона”, Ванеса и Божидар са специалните гости, които заедно с ВГ „Изгревчета” изпълниха песните, включени в албума. На сцената се качиха и танцьорите от танцова школа „Дюн”. Концертът-премиера на албума „ВГ Изгревчета с песните на Стефан Диомов” се състоя на 16 ноември от 19:00 ч. в Зрителна зала „Тончо Русев” на Културен Дом НХК.

Изяви, записи и участия:

1. 31.03.2023 Запис на сола на песните „Защото отново е Великден” и „Зимна ваканция”

2. 12.04.2023 ВЕЛИКДЕНСКИ БЛАГОТВОРИТЕЛЕН КОНЦЕРТ под егидата на

Областният управител проф. Мария Нейкова. Място: Конгресния център, зала „Черноморие“ на Морска гара

3. 10.05.2023 Участие в концертна изява по покана на маестро Ст. Диомов, хотел „Форс”

4. 19 май 2023 Запис на песен „Възрастните не разбират”.

5. 26 май 2023 г концерт по повод „30 години Училища „ЕВРОПА”” и Връчване на годишните сертификати на Училища Европа. Открита сцена „Охлюва“ в Приморски парк

6. 1 юни Изгрев парк фест. Промоция на песента „Възрастните не разбират”

7. 16 юни 2023 Запис на песента „Защо”

8. 14 юли 2023 Запис на песента „Обаче, понеже, защото”

9. Албум „ВГ Изгревчета с песните на Стефан Диомов” м.юли 2023

10. 16.09.2023 Концерт-спектакъл „Обичам Бургас”, Летен театър

11. 24.09.2023 „Ереван в Бургас – фестивалът на децата”, Открита сцена „Охлюва“

12. 9 октомври Концерт по повод 60 г. БДУ „Проф. Д-р А. Златаров”, Държавна опера

13. 16.11.2023 Концерт-промоция Албум „ВГ „Изгревчета” с песните на Ст. Диомов, НХК

14. 25.11.2023 „Да дарим възможност”. Благотворителен концерт в НХК

15. 27.11.2023 Запис на песента „Пак е Коледа”

16. 11.12.2023 Коледен концерт-спектакъл с песните на Тоника СВ, зала Опера и БТВ

17. 14.12.2023 Награждаване на Българската търговско-промишлена палата. С 2 песни

 ***4.******Културен календар***

 Неговата задача е да покаже жизнеността на района, творческия му потенциал и да го утвърди като социално и културно пространство. За осъществяването на културния календар на читалището допринася активността на всички от района – училища, детски заведения, православния храм „Св.Атанасий”, институции и организации и най-много на талантите на нашия район, които се подготвят и изявяват в рамките на организираните от читалището прояви. Някои от тях са традиционни, провеждат се ежегодно и са очаквани и подкрепяни от общността: Цветница в парка, Великденско хоро, Никулденски концерт. Тези прояви се реализират на открито в парка, което дава възможност на много хора да се включат.

 ☞21 януари – Бабинден 8/21 януари. БАБА МИ Е СУПЕР! - пътешествие между традиции и съвременност с ученици от втори клас на СУ „Д. Чинтулов” и първи клас на ОУ „Г. Бенковски”- 60 участника и дамите от ПП "Изгрев".

 ☞01.02-14.02.2023 Сезон Любов. В месеца на любовта и виното споделяме колекция с цитати от български и чужди автори и известни личности за вдъхновение и празнично настроение.

 ☞14 февруари –подреждане на Алея на сърцата в парка на к-с Изгрев - финал на сезон Любов. Арт инсталация с 14 послания, 14Х14 сърца, 14Х14Х14 усмивки, влюбени погледи и сърца.

 ☞16.02.2023 - 150 години от обесването на Васил Левски

ЗАВИНАГИ С НАС. Незабравимите уроци на Апостола, изпреварил времето си, издигнал идеи, непонятни за тогавашния български ум, неведнъж пребродил Българско, за да учи роба на бунт, храбър и неуловим, стратег и тактик на революцията. Открит урок в библиотеката с III a и III б клас от СУ "Йордан Йовков", 55 участника

 ☞22 февруари. РАБОТИЛНИЦА ЗА МАРТЕНИЦИ с Ателие за самоделия. Ръководител на работилницата Мария Христова.

 ☞На 1 март стартира кампания „Децата и мартениците”, която обединява около една кауза читалището, пет училища, пет детски градини и ЦПЛР. Червено-бяла арт инсталация, изработена в първомартенската работилница на читалище „Изгрев” украсява парка. За девета поредна година участниците в кампания „Децата и мартениците”, под звуците на гайдите на гайдарски състав при СУ „Д. Чинтулов” посрещнаха Баба Марта в парка на к-с „Изгрев”.

 ☞Месец април 2023

01 април – 01 юни Стартира забавно-образователен проект „Формула за щастие”

Конкурс за авторска история

Театрална работилница

Ателие за декори и грим

Филмова лаборатория

Представяне на книга и концерт

Търсят се нови герои! Забавно-образователен проект „Формула за щастие” е насочен към детската и младежката аудитория, както и към широката публика. Концепцията на проекта е изградена като диалог между приказния свят и съвременен свят. В програмата са включени: Литературен конкурс и конкурс за рисунка „Мечта”, Театрална работилница, Ателие за декори, маски, грим и костюми, Филмова лаборатория Концерт, Представяне на книга.

01 април – 15 майТрети националенлитературен конкурс и конкурс за рисунка „Мечта” за участници от 7 до 18 години, разпределени в три възрастови групи: 7-10 години, 11-14 години, 15-18 години и участници над 19 години.

Над 500 участници изпратиха свои творби за конкурс „Мечта”. На 15 май приключи приема на литературни творби и рисунки за трети национален конкурс „Мечта”, част от образователен проект „Формула за щастие“, който читалище „Изгрев“ стартира на 01 април 2023 г. Всички творби, изпратени от 1 април до 15 май 2023 и отговарящи на условията на конкурса бяха оценени от компетентно жури. Имената победителите бяха обявени на 1 юни 2023 година.

 ☞ 16 април ВЕЛИКДЕНСКО ХОРО. НЧ "Изгрев 1909" с подкрепата на Община Бургас покани гражданите и гостите на гр. Бургас на празнично "Великденско хоро" в парка на к-с "Изгрев". В програмата: Оркестър "Веселие" със солисти Цветелина и Панайот Стойчеви.

**01.06.2023** Обяване на финалистите от конкурса „Мечта". На победителите са изпратени награди, осигурени от спонсори.

 ☞01.06.2023 ИЗГРЕВ ПАРК ФЕСТ #възрастните не разбират

За шеста година НЧ „Изгрев 1909” организира творческа зона в парка на к-с Изгрев. На 1 юни над 200 участници от ДГ „Звездица-Зорница”, ДГ „Здравец”, ДГ ”Изгрев”, ОУ „Георги Бенковски”, ОУ „Св. Климент Охридски“, СУ „Йордан Йовков”, СУ „Добри Чинтулов” и детските школи на НЧ „Изгрев 1909”, НЧ „Ангел Димитров 1929” кв. Сарафово, НЧ „Възраждане 1927“ кв. Рудник, НЧ ,,Ереван 2022”, НЧ „Любен Каравелов 1940“, НЧ „Паисий Хилендарски 1928”, НЧ „Пробуда 1880”, НЧ „Просвета 1927” кв. Д. Езерово, НЧ „Пенчо Славейков 1983“, НЧ „Съгласие 1905“ гр. Българово и НЧ „Фар 1946” се включиха със сценични изпълнения и изяви в различни жанрове на всички изкуства. Събитието беше открито от ВГ „ИзгревЧета” с песента „Възрастните не разбират”, написана специално за групата от маестро Стефан Диомов, а посланието на песента е възрастните да погледнат света през очите на децата. Паралелно с концертната програма бяха организирани и съпътстващи дейности: изложба на победителите в конкурс „Мечта”, детски стрийт арт – работилници и споделено рисуване, забавна фотосесия в парка, зелена библиотека и зумба с Ади. Изгрев парк фест #възрастнитенеразбират се реализира с подкрепата на Община Бургас. Медийни партньори на събитието са БНР Бургас, в-к „Черноморски фар“, Общинско радио "Гласът на Бургас" и PoligrafF.net. 300 участника

 ☞1 октомври - Поредица „Празници”. Световен ден на музиката, на поезията, ден на възрастните хора, на архитектите, празник на закрилата на Пресвета Богородица, ден на вегетарианците, международен ден на кафето – 1 октомври е празник на мнозина. С младите доброволци участвахме в онлайн събитие по покана на дамите от ПК "Изгрев"

 ☞1 ноември 2022 Будителите и ние, съвременните деца По повод 1 ноември –Ден на народните будители, читалище „Изгрев 1909” инициира проява «Будителите и ние, съвременните деца» за създаване на мултимедиен проект (презентация) на тема Будителят – патрон на моето училище! Будителите в съвременния и модерен свят! На 1 ноември най-добрите презентации бяха представени в читалището.

 ☞21 ноември - Ден на християнското семейство

Съвместна проява с ПК "Изгрев", учениците от IV клас и ВГ "Фолклорна палитра" на ОУ "Г. Бенковски". Стихове посветени на празника, поздрав към домакините с народни песни и представяне на семейни ценности и традиции. Поетесата Стойка Маринова разказа за семейството и рода в миналото и днес. Събитието завърши с почерпка, снимки за спомен и общо изпълнение на "Молитва" на Иван Вазов.

 ☞ 06 декември - НИКУЛДЕНСКИ КОНЦЕРТ. Участници: Оркестър „Бургас” със солисти Яна Биюкова и Кристина Стойчева.

 Читалище „Изгрев 1909” успешно се вписва в културния календар на Община Бургас. Проявите отразяват художествено-творческия потенциал на общността, очакват се и се посещават от множество хора на различна възраст. Много от изявите са отворени за участие и включване и често границата между участници и публика се заличава.

 Друга част от културния ни календар разкрива нашия жилищен район като творческа лаборатория, т.е представя художествено-творческия потенциал на „Изгрев” и „Зорница”, с което показва неговата жизненост.

 Популяризирахме инициативите и добрите практики в библиотеката, осъществявахме постоянна връзка с детски градини и училища в района и институции при организирането им.

 ***5. Човешки и финансови ресурси***

 5.1 Постоянният оперативен екип на читалището през годината наброява секретар, 2-ма души с позиции библиотекар и 1 художествен ръководител.

 Като експерти по отделни дейности и конкретни прояви и събития бяха привличани външни консултанти.

Най-ценният човешки ресурс и през тази година са нашите доброволци – около 40 младежи на възраст между 14 и 18 години. Към това прибавяме и всеотдайната работа на членовете на читалището, на нашите приятели и съмишленици.

Работни срещи, обучения, семинари през 2023 година

 ☞18-20 май 2023 Тренингово обучение за консултанти по библиотерапия

5.2. Финансиране

 Читалищата в България получават финансиране от бюджета на Република България като субсидия по утвърден от Министерския съвет стандарт, който за 2023 година беше 14 497 лева за една субсидирана бройка годишно. В него са разчетени средства за дейност, както и за заплати, други възнаграждения и плащания на персонала, осигурителни вноски и издръжка, както и средства, съгласно Закона за здравословни и безопасни условия на труд.

 За читалищата в Община Бургас беше гласувана и сума от Общинския бюджет за подпомагане на дейността им, за нашето читалище – 1000 лева.

 ***6.******Материална база***

Ползваната от нас база е публична общинска собственост с РП 200 кв.м, полезна площ около 150 км. м. Тук отново посочваме, че предоставената база е жилищна площ, в случая двуетажна къща, която е неподходяща за читалищна дейност. Не разполагаме със зала за масови прояви, както и помещения за учебни и творчески дейности. По-голяма част от изявите са на открито или в предоставено за всеки конкретен случай помещение, най-често местата за културна дейност, стопанисвани от Община Бургас или от творчески сдружения.

Предоставената база се стопанисва отговорно, при необходимост се извършват текущи и неотложни ремонти. Проблемът за довършване на ремонтните дейности на втория етаж остава нерешен.

 Читалището има ясна визия за своето бъдеще - важен и значим за общността културен, образователен и информационен център, с високо квалифицирани библиотечни специалисти. Мисията ни е да продължим да се утвърждаваме като център за информация и услуги, да привличаме и насърчаваме интереса на подрастващите към четене и търсене на нови знания.